“ZEN” เคาะราคาไอพีโอ 13 บ. เริ่มเปิดจอง 7 ก.พ. พร้อมเทรด SET 20 ก.พ.นี้
"เซ็น คอร์ปอเรชั่น กรุ๊ป" เคาะราคา IPO ที่ 13 บาท เปิดจอง 7-8 ก.พ.และ 11 ก.พ. เตรียมเข้าเทรด SET 20 ก.พ.นี้ โดยมีบล.กสิกรไทย เป็นที่ปรึกษาทางการเงิน
6 ก.พ. 2562

บริษัท เซ็น คอร์ปอเรชั่น กรุ๊ป จำกัด (มหาชน) หรือ ZEN กำหนดราคาขายหุ้นสามัญเพิ่มทุนต่อประชาชน (IPO) ที่ราคาหุ้นละ 13 บาท เปิดให้จองซื้อระหว่างวันที่  7-8 และ 11 ก.พ.62 พร้อมเข้าซื้อขายวันแรกในตลาดหลักทรัพย์แห่งประเทศไทย (SET) ในวันที่ 20 ก.พ.62 โดยมีบล.กสิกรไทย เป็นที่ปรึกษาทางการเงิน
ทั้งนี้ ZEN เป็นผู้ให้บริการร้านอาหาร ณวันที่ 31 ธ.ค.61 บริษัทมีร้านอาหารภายใต้แบรนด์ของตนทั้งในไทยและต่างประเทศรวม 255 สาขา แบ่งเป็นกลุ่มแบรนด์ร้านอาหารไทย 167 สาขา และกลุ่มแบรนด์ร้านอาหารญี่ปุ่น 88 สาขา ซึ่งในจำนวนดังกล่าวแบ่งเป็นร้านอาหารที่กลุ่มบริษัทฯ เป็นเจ้าของ 110 สาขา และให้สิทธิแฟรนไชส์ 145 สาขา
โดยบริษัทมีทุนจดทะเบียน 300 ล้านบาท แบ่งเป็นหุ้นสามัญจำนวน 300 ล้านหุ้น มูลค่าที่ตราไว้ (พาร์) หุ้นละ 1 บาท โดยเป็นทุนจดทะเบียนที่ชำระแล้ว 225 ล้านบาท และจะเสนอขายหุ้น IPO จำนวน 75 ล้านหุ้น หรือคิดเป็นไม่เกิน 25% ของจำนวนหุ้นสามัญที่ออกและเรียกชำระแล้วทั้งหมดของบริษัท
 